title: Vía marítima del San Llorienzo
text: La parte fluvial de la vía marítima nun ye una canal continua: compónese de dellos tramos navegables del propiu ríu, un conxuntu de 15 escluses y una serie de canales artificiales que permiten salvar dellos rápidos del ríu y embalses, amás de lliberar pa otru tipu de tráficu (de pasaxeros, recreativu) en puntos concretos como la ciudá de Montreal. La construcción de les 8 escluses nueves (la canal de Welland tien 7), qu'emplegó a 22.000 trabayadores, duró de 1954 a 1959, y fizo posible salvar los 168 m de diferencia d'altor qu'hai ente la ciudá de Montreal y el nivel del llagu Erie. El primer viaxe al so traviés fízolu'l rompexelos D'Iberville el 25 d'abril de 1959, y la so inauguración oficial ficiéronla la reina Sabela II del Reinu Xuníu, xefa d'estáu de Canadá, y el presidente d'Estaos Xuníos Dwight D. Eisenhower el 26 de xunu d'esi mesmu añu.